น้ำป่าไหลหลากทะลักลงพื้นที่ด้านล่างท่วม 3 อำเภอ และยังได้ไหลทะลักท่วมถนนสายเอเชียบริเวณสี่แยกโพธิ์ทองและตลาดควนขนุน
จากกรณีที่ฝนตกหนักตั้งแต่เมื่อคืนของวันที่ 15 ธันวาคมจนถึงวันนี้ 16 ธันวาคม 2561 ยังมีสภาพฝนตกหนักเป็นช่วงๆ โดยเฉพาะพื้นที่อำเภอเมือง อำเภอควนขนุน อำเภอศรีบรรพต อำเภอศรีนครินทร์และอำเภอกงหรา ทำให้มีปริมาณน้ำเพิ่มมากขึ้นน้ำป่าได้ไหลหลากอย่างต่อเนื่องลงอ่างเก็บน้ำฝ่ายท่าแนะ ตำบลเขาย่า อำเภอศรีบรรพต ซึ่งรับน้ำจากเทือกเขาบรรทัด ทำให้อ่างเก็บน้ำฝ่ายท่าแนะมีปริมาณน้ำจำนวนมาก จำเป็นต้องเปิดประตูระบายจำนวน 1 บานขึ้นระดับสูงสุด ขณะที่น้ำจำนวนหนึ่งได้ไหลล้นสปริงเวย์ น้ำดังกล่าวไหลลงสู่ลำคลองท่าแนะ สู่พื้นที่อำเภอควนขนุน ซึ่งเป็นพื้นที่รองรับน้ำ ทำให้มวลน้ำดังกล่าวเข้าท่วมถนนเส้นทางควนขนุน – อำเภอศรีบรรพต ระยะทางยางประมาณ 800 เมตร ระดับสูงประมาณ 50 เซนติเมตร รถเล็กผ่านไม่ได้ 
ขณะเดียวกัน ที่บริเวณถนนสายเอเชียสี่แยกโพธิ์ทอง อำเภอควนขนุน น้ำท่วมผิวจราจรทั้งขาขึ้นและขาล่องใต้ระยะทางประมาณ 300 เมตร ระดับสูงประมาณ 20 เซนติเมตร รถทุกชนิดสามารถผ่านได้ โดยมีเจ้าหน้าที่ค่อยแนะนำให้การช่วยเหลือ  นอกจากนั้นน้ำยังไหลเข้าท่วมตลาดควนขนุน ซึ่งเป็นพื้นที่เศรษฐกิจอำเภอควนขนุน ระดับน้ำเพิ่มสูงขึ้นเรื่อยๆ ชาวบ้านต้องนำกระสอบทรายกั้นสูงขึ้นเพื่อป้องกันน้ำเข้าบ้าน ร้านค้าอพยพสิ่งของไว้สูงโดยมีเจ้าหน้าที่เข้าช่วยเหลือ นอกจากนั้นยังมีบ้านเรือนประชาชนซึ่งอยู่ 2 ฝั่งลำคลองท่าแนะ ตำบลชะม่วง ตำบลควนขนุน อำเภอควนขนุน เกือบ 100 หลังคาเรือนถูกน้ำท่วม ซึ่งมีเจ้าหน้าที่หน่วยงานท้องถิ่นและเจ้าหน้าที่อำเภอเข้าให้การช่วยเหลือเบี้องต้น และหากสถานการณ์ไม่ดีขึ้นอาจจะต้องอพยพชาวบ้านบางส่วนที่อาศัยอยู่บริเวณ 2 ฝั่งคลองมาอาศัยยังที่ปลอดภัยเป็นการชั่วคราว

ขณะที่รายงานมีสภาพน้ำท่วมพื้นที่ 3 อำเภอ คือ อำเภอเมือง อำเภอกงหรา และอำเภอควนขนุน  ซึ่งอำเภอควนขนุนประชาชนได้รับผลกระทบน้ำท่วมบ้านเรือนประมาณ 300 ครัวเรือน ขณะที่มีการประกาศปิดโรงเรียนเขตอำเภอเมืองจำนวน 5 แห่ง และอำเภอควนขนุนอีก 2 แห่ง

สำหรับบริเวณเขตเทศบาลเมืองพัทลุงนั้น ได้ติดตั้งเครื่องสูบน้ำจำนวนกว่า 11 จุด แต่ยังไม่สามารถระบายน้ำได้ทัน เนื่องจากฝนที่ตกมาอย่างหนักในพื้นที่อำเภอเมืองพัทลุงและมีมวลน้ำก้อนใหญ่จากอำเภอที่อยู่ตอนบน อย่างอำเภอกงหราและอำเภอศรีนครินทร์ ไหลลงมาสมทบทำให้การระบายเป็นไปอย่างช้าๆ ซึ่งขณะนี้นายกู้เกียรติ วงศ์กระพันธ์ ผู้ว่าราชการจังหวัดพัทลุง และหน่วยงานที่เกี่ยวเร่งลงพื้นที่เข้าดูแลช่วยเหลือประชาชนในเบื้องต้นแล้ว